Heuning :: kort dagstukkies 2021
Daaglikse Heuningdruppels 2021
Is jy ook lief vir 'n stukkie brood? Ek bak elke naweek van hierdie ciabatta brode en behalwe dat dit vreeslik maklik is, smaak dit heerlik. Jy sal ook saam met my 'n lang lys van vorme, smake en disse van brood kan opnoem. En as jy nou die seuns van die mans wil skei, laat jy hulle 'n braaibroodjie maak!
"Ons voorouers het manna in die woestyn geëet, soos daar geskrywe staan: Hy het aan hulle brood uit die hemel gegee om te eet."
Jesus het hulle geantwoord: "Dít verseker Ek julle: Dit is nie Moses wat vir julle die brood uit die hemel gegee het nie, maar dit is my Vader wat vir julle die ware brood uit die hemel gee. Die brood wat God gee, is Hy wat uit die hemel kom en aan die wêreld die lewe gee. Hulle sê toe vir Hom: "Meneer, gee ons tog altyd hierdie brood." Maar Jesus sê vir hulle: "Ek is die brood wat lewe gee. Wie na My toe kom, sal nooit weer honger kry nie, en wie in My glo, sal nooit weer dors kry nie." (Joh. 6:31-35)
Inderdaad né, Jesus is ons stapelvoedsel, die brood wat lewe gee, die brood wat jy elke dag kan eet, die brood wat nooit klaar raak nie. Jy onthou hoe die brood vermeerder is en hoe duisende dit nie kon opeet nie. So kan ek en jy ook nie die Brood wat lewe gee, klaar eet nie. Die "dis" wat jy elke dag maak sal elke dag anders proe, en jou resepte en idees sal nooit opraak nie, en jy sal elke dag gevoed word. Jy hoef nooit in jou lewe weer geestelik honger te wees nie, die spens is oorvol met nuwe kraakvars brood, elke liewe dag, en dis daar vir jou, verniet. Geniet dit, nuttig dit, en dink elke keer wat jy 'n stukkie brood eet aan Jesus se liggaam wat vir jou gebreek is. En vier sommer soms so by jouself nagmaal as jy brood eet. Sommer so by jouself, of saam met jou gesin. Dalk sommer ook as jy en 'n vriend tydens etenstyd 'n broodjie nuttig. Wat 'n eenvoudige maaltyd is 'n toebroodjie nie, en hoe eenvoudig is die evangelie ook nie, selfs 'n kind kan dit verstaan. Neem daardie Brood wat lewe gee en maak Hom jou eie. Dis elke dag vars. Geniet dit. ~ Willem Botha, 12/04/2021
Dankie meneer, jy is goed vir my meneer, die Here sal jou seën meneer. Jip, vir 'n R5 kontantjie kan ek seker wees van die Here se seën.
Ag mevrou help my groot asseblief (met 'n erg betraande gesiggie), ek moet medisyne koop vir my kinders mevrou. Nee regtig mevrou, kyk hier is die voorskrif mevrou, ek het regtig nog net so 'n vyftig randjies nodig mevrou. Die Here sal jou seën mevrou. Dankie dankie, dankie mevrou.
Jip, vir R50 kry jy blykbaar baie seën.
Ag master, ek het nog net so R30 nodig vir die taxi master, ek het kom piece job soek vir die dag maar niks gekry nie, en die drie kindertjies daar in Limpopo is honger master. Kyk gou hierdie foto'tjie master , kyk hoe gehawend is hulle master! En die vrou is weer in die ander tyd master. Daar is net 'n paar patats in die huis master. Die Groot Man daar bo sal jou bless master. Nee master, nooit in der ewigheid sal ek loop dop koop met hierdie geldjie nie master, en nee master ek koop ook nie siegrets nie master, iemand by die robot het hierdie skyf vir my gegee master. Nee genuine! Die Here gaan jou groot seën master!
En dan die ietwat verwaarloosde vrou met die blikkie en tafeltjie voor die Spar: Dalk iets vir ons weeskinders meneer? Die Here sal jou seën meneer!
Ja jy ken dit, net so goed soos ek. Dis orals, en soms probeer jy op 'n manier wegvlug of net oogkontak vermy. Of spoed verminder voor die robot om die robot groen te vang nes jy by hom is. By die robot spring en dans 'n spannetjie met hulle wit geverfde gesigte en Coke kaste 'n dans wat perfek ge-choreografeer is, en by die parkeerterrein swaai al wat 'n Jan Rap en sy maat is lap.
Ai, waar los dit ons? Wat verwag die Here van my? Moet ek elke keer help? Of soms? Of glad nie, want ek help om hierdie kanker van ons samelewing te onderhou. 'n Klompie tekste kom by my op.
"As iemand weet wat die regte ding is om te doen en hy doen dit nie, is dit sonde." (Jak. 4:17)
"Moenie 'n weldaad weerhou van iemand aan wie dit toe kom, terwyl dit in jou mag is om dit te bewys nie." (Spr. 3:27)
Toe ons nog by julle was, het ons vir julle uitdruklik gesê: "As iemand nie wil werk nie, moet hy ook nie eet nie." (2 Tess. 3:10)
" Vra, en vir julle sal gegee word; soek, en julle sal kry; klop, en vir julle sal oopgemaak word, want elkeen wat vra, ontvang; en elkeen wat soek, kry; en vir elkeen wat klop, sal oopgemaak word." (Matt. 7:7-8)
Wat is jou beleid hieroor? Ek vra weer, wat verwag die Here van jou en my? Ek weet nie, maar as ek dalk vanaand vir jou 'n antwoord gee, mag daar dalk volgende week 'n ander antwoord wees. Die Here sal jou seën... ~ Willem Botha, 07/04/2021
Ek is geen regskenner nie, maar daar is basiese beginsels in die regstelsel wat eintlik baie logies is. Enige Jan Rap en sy maat kan jou nie sommer van enige ding beskuldig en aankla en daarmee wegkom nie. Jy moet getuienis het wat jou saak ondersteun om jou punt te bewys. Een ding wat egter 'n doodsteek is vir enige party wat iemand onskuldig wil te na kom, is as jy 'n betroubare getuie gebruik. Ons weet egter dat die ander party sal probeer om jou getuie in diskrediet te bring, maar as hy dit nie regkry nie, sal jou getuie die sterkste element in jou guns wees. Hoeveel betroubare getuies het jy nodig? Net een natuurlik!
En so staan Jesus op uit die dood en die owerhede versprei leuens oor Hom, deur te beweer dat sy liggaam gesteel is deur die dissipels. Die rede hoekom hulle dit so fanaties wou toesmeer, is omdat Jesus voor baie mense gesê het dat Hy gaan opstaan, en dit sou hulle hele rede om Hom te vervolg tot niet maak. Maar toe kom daar BAIE getuies op die toneel.
"Die belangrikste wat ek aan julle oorgelewer het en wat ek ook ontvang het, is dit: Christus het vir ons sondes gesterf, volgens die Skrifte; Hy is begrawe en op die derde dag opgewek, volgens die Skrifte. Hy het aan Sefas verskyn, daarna aan die twaalf, en daarna aan meer as vyf honderd broers tegelyk, van wie sommige al dood is maar die meeste nou nog lewe. Daarna het Hy aan Jakobus verskyn en toe aan al die apostels." ( 1Kor.15:3-6)
Meer as vyf honderd! Goeiste man, jy het geen kans teen so baie getuies nie! Hy het aan ander vroue verskyn, aan die twee Emmaus-gangers en aan die dissipels. Of liewer, die 11 wat oorgebly het nadat Judas selfmoord gepleeg het. Die owerhede het net eenvoudig geen kans gehad met hulle leuens nie, en indien hulle so 'n saak hof toe sou neem, sou daardie saak in minute gesneuwel het. Maar dis nie al nie, soos wat die apostels vervolg is, het hulle gevlug en die evangelie versprei so ver as wat hulle gegaan het, en elkeen het gesterf vir hulle saak.
Weet jy dat net Matteus en Johannes dissipels was, en nie Markus en Lukas wat twee van die evangelies geskryf het nie? Waar pas Lukas (die dokter) in die prentjie in? Hoekom doen hy die moeite om hierdie dinge (leuens?) te verkondig? Kom ons laat hom self antwoord.
"Hooggeagte Teofilus! Daar is baie wat onderneem het om 'n verhaal te skrywe van die dinge wat onder ons gebeur het. Hulle het dit opgeteken soos dit aan ons oorgelewer is deur die mense wat van die begin af ooggetuies en dienaars van die Woord was. Daarom het ek dit ook goedgedink om self alles stap vir stap van voor af te ondersoek en die verhaal noukeurig in die regte volgorde vir u neer te skryf. So kan u te wete kom dat die dinge waaroor u onderrig is, heeltemal betroubaar is." (Luk. 1:1-3)
Daar het jy dit! Is dit vir jou genoeg? Nee wag, nog nie klaar nie. Paulus, die vervolger van Christene, het op 'n totale ander vlak met die opgestane Jesus te doen gekry op pad Damaskus toe.
"Heel laaste het Hy ook aan my, die ontydig geborene, verskyn. Ek is immers die geringste van die apostels en is nie werd om 'n apostel genoem te word nie, omdat ek die kerk van God vervolg het." (1 Kor. 15:8)
Ja, dis daardie Paulus wat 13 van die 27 boeke(briewe) van die Nuwe Testament geskryf het.
Nee geliefde owerhede, julle saak se bodem het nou heeltemal uitgeval! Met soveel uiters betroubare getuies kan ek net luidkeels uitroep: Hy het opgestaan, Hy het WAARLIK opgestaan! ~ Willem Botha, 05/04/2021
Ek het 'n jaar gelede hierdie boodskap geskryf en deel dit graag weer. Die predikant het vanoggend in die kerk die spyker op die kop geslaan toe hy sê: die opstanding is die heel belangrikste dag op ons kerklike kalender. Hier word jou geloof tot op die been getoets. As jy nie in die opstanding glo nie, kan jy al die res maar los.
Matt. 28:6(a) : "Hy is nie hier nie, want Hy het opgestaan soos Hy gesê het." (1953 vertaling) ~ Willem Botha, 04/04/2021
Daar was drie kruise op Golgota, daar het drie mense gehang, hulle is saam daar vasgespyker en hulle gaan saam sterf. Al drie was skuldig aan iets en al drie het die doodstraf gekry. Die vraag is: was al drie wel skuldig? Was al drie skuldig bevind?
"Daar is ook twee ander, albei misdadigers, weggelei om saam met Jesus tereggestel te word. Toe hulle by die plek kom wat Kopbeen genoem word, het hulle Hom daar saam met die misdadigers gekruisig, die een aan sy regter- en die ander een aan sy linkerkant.
Een van die misdadigers wat daar gehang het, het Hom gelaster deur te sê: "Is jy dan nie die Christus nie? Red jouself en ons ook!" Maar die ander een het hom tereggewys en gesê: "Is jy nie bang vir God nie? Jy ondergaan tog dieselfde straf as hierdie man! In ons geval is dit regverdig, want ons ontvang die verdiende straf vir ons dade. Maar hierdie man het niks verkeerds gedoen nie." Verder sê hy: "Jesus, dink aan my wanneer U in u koninkryk kom." Jesus antwoord hom: "Ek verseker jou: Vandag sal jy saam met My in die paradys wees."" (Lukas 23:32-33; 39-43)
Ek dink daar kan boeke geskryf word oor dít wat hier afspeel, en elkeen se situasie is drasties anders as die ander twee s'n.
In die middel het die Redder gehang, die Een wat ek en jy sê onskuldig daar gehang het, maar ons maak 'n fout, Hy wás skuldig. Eerstens skuldig daaraan dat Hy Homself 'n koning genoem het, maar Pontius Pilatus het Hom egter tog steeds onskuldig bevind en Hom nié ter dood veroordeel nie, die mense het dit gedoen. Die ek en jy van hierdie wêreld. Maar Hy wás "skuldig", aan moord, owerspel, kinders se lewens verwoes, dronkenskap, diefstal, leuens, alles waaraan jy kan dink. Nee, Hý het niks daarvan gedoen nie, ek en jy het, en aangesien Hy ons skuld op Hom geneem het, was hy eintlik skuldig aan elke verfoeilike daad waarmee ons besig is, en nog sal wees. Daarom was Hy die Redder, sodat ek en jy "onskuldig" bevind word deur die Vader.
Dit was die een wat Hom gespot het en gesê het dat Hy Homself en vir hulle moet red. Jy sien, daardie woorde het gespruit uit spyt vir wat hy aangevang het, maar hy wou 'n kortpad na "redding" vat, redding van die fisiese dood. Hy was egter verlore.
Dit was die een aan die ander kant en hy het die ander een berispe en erken dat hulle die doodstraf verdien. Dan roep hy net hierdie enkele sin uit: "Jesus, dink aan my wanneer U in U Koninkryk kom". Net dit, tien woorde en daar verander sy hele "lewe" tot in lengte van dae. In die ewigheid saam met Jesus. Jy sien, daar is 'n reuse verskil tussen die twee, die een was spyt en die ander een het berou gehad. Daarom is hy gered.
Ek en jy bevind ons by wyse van spreke op een van hierdie drie kruise.
Kan jy die Redder wees? Sekerlik nie, daardie posisie kan net deur Jesus beklee word. Ons dink soms egter ons kan ons eie redder wees, dis wanneer jy nie die genade aanvaar nie en jouself deur werke probeer red. Nee, daardie kruis is nie vir jou nie en daar bly twee oor.
Die verlorene? Wel, net jy weet self of jy al daardie laaste stap geneem het. Ons almal is spyt oor verkeerde dinge, want jy kom in die moeilikheid daaroor, maar dit red jou nie.
Die geredde? Ek hoop dat daardie spyt al in opregte berou oorgegaan het, want dis al wanneer jy werklik tot die besef kom dat jy die Man daar in die middel bitter nodig het. Dis daardie tyd wat ons ook uitroep: "Jesus, dink aan my wanneer U in U Koninkryk kom".
Daardie versoek word NOOIT van die hand gewys nie. Drie kruise, drie situasies, een keuse. ~ Willem Botha, 31/03/2021
Ek het verlede jaar iets geskryf oor die doodstraf, en dan dít wat met Jesus gebeur het, vir ons. Oor 'n paar dae van nou af herdenk ons Goeie Vrydag, en dus Jesus se kruisiging. My gedagtes loop elke jaar in hierdie tyd oor die verskrikking daarvan, en hoe meer ek daaraan dink, hoe meer word ek met dankbaarheid gevul.
Jy ken seker die term "death row", dis die aanloop na 'n gevonniste persoon se finale teregstelling. 'n Skrikwekkende tyd waar jy die dae, minute en sekondes aftel. In werklikheid is ons almal enige tyd in ons lewens in dieselfde bootjie, of hoe? Maar by ons is daar geen skande betrokke nie, en jy weet nie wanneer dit gaan gebeur nie.
En dan, die laaste aand, kan jy kies wat jy wil eet, jou laaste maaltyd. Wat sal jy eet? Ek wonder maar net.
Dis nie lekker dinge om aan te dink nie. Dit bring my by 'n vraag: Hoe lank het Jesus geweet Hy is op "death row"? Hy is weliswaar die aand voor die tyd gevonnis, maar Hy moes tog al baie lank geweet het dat dít die pad sal wees wat Hy moes loop? Het Hy dit ooit vir sy ma en vir Josef vertel? Ons lees hoe Hy in doodsweet die aand voor sy dood voor sy Vader neergeval het en gevra het dat daardie beker by Hom moet verbygaan. Maar Hy moes dit sekerlik altyd geweet het, want Hy het dit tog aan sy dissipels bekendgemaak.
Luk. 9:22 " ... die Seun van die mens moet baie ly, deur die familiehoofde, priesterhoofde en skrifgeleerdes verwerp word, en Hy moet doodgemaak word, en op die derde dag opgewek word."
Volledig Mens, asof Hy nooit God was nie, volledig God, asof Hy nooit mens was nie. Ek kan my nie indink wat deur Jesus se kop moes gaan nie, behalwe die vrees wat elke mens op "death row" ervaar. Uit liefde vir ander. Dis nogal iets om te herdenk, of hoe?
Wat sal jou laaste maal wees? Ek wonder maar net. ~ Willem Botha, 29/03/2021
Ek het onlangs 'n vreeslike oulike kort video gesien waar 'n persoon 'n klomp lewenswaarhede genoem het. Ek deel graag 'n paar van daardie punte, en ook 'n paar van my eie gedagtes wat vir my belangrik is, met jou.
* Maak tyd vir vriende, klasmaats, vriende uit jou verlede en mense wat jou pad kruis. Die lewe is kort en "ek sal nog" gaan dalk te laat wees.
* Geniet jou besittings, en jou geld, of dit baie of min is, en spandeer ietsie op jouself, jy gaan vir baie lank dood wees. Leef soveel as moontlik in die oomblik.
* Jou kinders sal vir hulle eie welvaart sorg, moenie jouself tekort doen om jou harde arbeid se opbrengs vir ander na te laat nie.
* Sit genoeg weg vir die toekoms sodat jy nie eendag 'n las vir ander is nie, maar oppas dat jou raadgewer nie meer uit jou geld verdien as wat jyself daaruit verdien nie. Die spreekwoord lui dat dit ideaal is as daar R10 in jou rekening oor is as jy tot sterwe kom.
* Eet gesond, eet genoeg en eet gereeld dít wat goed is vir jou liggaam, maar moenie jou totaal van die lekker dinge ontneem nie. Eet soms koek as jy dit kan bekostig, maar doen alles met matigheid voor oë, maar ook ... Jy het net een liggaam en een lewe. Die drie grootste dinge waarmee jy jou gesondheid kan verwoes, gaan deur jou mond in. Dit is dít wat jy kou en insluk, dit wat jy insuig en dit wat daar invloei. Jy kan selfmoord pleeg deur hierdie dinge weet jy? Dit vat soms lank en die gevolge kan jou lewe vir jare versuur.
* Oppas wat by jou mond uitvloei. En ja, dit is woorde. Woorde wat vloek en skel, woorde wat skinder, woorde wat jok en woorde wat slegsê, doen jóú meer skade aan as diegene wat dit aanhoor. Woorde wat van liefde straal, bou almal op.
* Almal gaan deur die fases van geboorte, oudword, siekte en sterwe. Beleef siekte met optimisme en waardigheid, almal sal deur dit gaan.
* Laat die dokters toe om na jou gesondheid te kyk, maar laat God jou lewe beheer en neem self verantwoordelik vir jou geluk en vreugde.
* Maak betyds reg met ander, vernaam met familie, dis te laat as jy onder die grond is.
* As bekommernis jou siektes genees, of jou lewe verleng, of jou gelukkig maak, wees dan bekommerd en kyk of dit help. Nee, druk dit eerder weg, statistieke bewys dat minder as 5% van dinge waaroor jy jou bekommer, waar sal word.
* Sê meer "nee" vir jou baas as vir jou gesin. Jy kan nie weer na daardie bulletjie-rugbywedstryd, of balletkonsert van jou kind kyk na tien jaar nie. Wat verby is, is verby.
* Spandeer báie tyd met jou wederhelf as julle ouer word, daar gaan eendag een wees wat alleen agterbly. Spog eerder met wat julle saam gedoen hét, as om te vertel wat julle nog wíl doen.
* Lag gereeld, lag uitbundig, lag saam met jou wederhelf, lag vir die lawwe politieke kaskenades, lag vir die narre wat jou lewe soms versuur.
* Glimlag vir mense wat verby jou loop, dit sit jou én hulle in 'n goeie bui.
* Geniet jou verhouding met God, beoefen jou Christenskap ongekompliseerd, moenie dat ander jou verstrengel in dogma en hulle eie gelofies en bygelofies nie, moenie dat ander jou meesleur in hulle "openbarings" nie, en moenie dat ander laste op jou sit soos die Fariseërs nie. Bid, lees die Skrif, meng met ander wat soos jy glo en klets soms sommer lekker met die Here.
* Wat sal jou grafskrif eendag sê?
Myne moet lui: Hy het nie geleef om dood te gaan nie, hy het GELÉÉF tót hy dood is. ~ Willem Botha, 24/03/2021
Ef. 4:31-32 "Moet nooit verbitter of opvlieënd wees of woedend word nie; moenie vloek of skel nie; moet niks doen wat sleg is nie. Wees goedgesind en hartlik teenoor mekaar, en vergewe mekaar soos God julle ook in Christus vergewe het."
Hoekom is die wêreld se kwaad? Hoekom is ék so kwaad? Hoekom sê ek so maklik ek haat? Mense, instansies, dalk die regering, belasting betaal, mense wat klippe gooi, misdadigers...?
Ek hoop werklik, uit my hart my hart uit, dat jy beter selfbeheersing aan die dag lê as ek. Nee ek is glad nie trots daarop nie, en daarom vra ek dat jy hierdie sal sien as 'n belydenis. Daar is soveel "triggers", insidente wat my vreugde in 'n oogwink verwoes. Waar is daardie sielsalige gevoel wat jare gelede in my binneste geheers het? Het die wêreld werklik só sleg geword? Weet jy, ek ken natuurlik al die verskonings in die boek om hierdie optrede van my te regverdig, maar wat bereik ek daardeur? Ek ken eintlik die antwoord, dis omdat ek toegelaat het dat hierdie hart van vlees 'n hart van klip geword het. Gisteraand terwyl ek vleis braai stap ek 'n draai deur die tuin en verlustig my aan ons lewensomstandighede wat so perfek is. Gesondheid, 'n wonderlike huwelik, wonderlike kinders, materiële oorvloed en 'n totale gebrek aan onnodige (redes vir) spanning, maar vanoggend kom daardie snellers en dop daai vreugdevolle gevoel binnekant buitentoe.
My gebed is dat die Here my sal help om hierdie paar woorde uit die teks hierbo na te jaag: "Wees goedgesind en hartlik teenoor mekaar, en vergewe mekaar soos God julle ook in Christus vergewe het." Ai, kan dit so moeilik wees?
Ja Here, ek bid ook dat U hierdie hart van klip sal uitruk en my weer dít maak wat U vir my bedoel het, en nie dít wat ek geword het nie. ~ Willem Botha, 22/03/2021
Dit het die Here behaag... dat sus of so sterf.
Ek kon nog nooit verstaan hoekom mense dit op 'n begrafnisbrief gebruik nie, en ek het dit eerder weggelaat toe my ma oorlede is. Volgens my beteken die woord "behaag" iets soos vreugde, genot, plesier en lekkerte. Soos wat ek saans behaaglik op die bed neerval. Gee dit die Here dan plesier as Hy toelaat dat mense sterf? Kyk wat staan in hierdie volgende teks in verskillende vertalings.
Ps 116:15 (1953 vertaling) "Kosbaar is in die oë van die Here die dood van sy gunsgenote."
Ps 116:15 (1983 vertaling) "Vir die Here is die dood van sy troue dienaars geen geringe saak nie."
Ps 116:15 (Die Boodskap) "Sy kinders is vir Hom baie werd, daarom laat Hy nie maklik toe dat een van hulle doodgaan nie."
Ps 116:15 (KJV) "Precious in the sight of the LORD is the death of his saints".
Ek weet nie wat om werklik hiervan te maak nie. Wel, sterf gaan ons sterf, dis 'n feit van die lewe, maar waar staan die Here in hierdie prentjie? As die Here 100% betrokke is by jou lewe, is Hy sekerlik ook 100% betrokke by jou afsterwe, en dan maak hierdie teks meer sin. Jou en jou geliefdes se dood is geen geringe saak by God nie, Hy oordink dit, Hy treur saam met dié wat agterbly (ek dink aan Jesus wat gehuil het toe Lasarus dood is) en Hy laat dit soms teen sy sin toe. Maar, ek dink ook dat Hy die dood as uitkoms gee wanneer daar nie meer lewenskwaliteit is nie, al is daar hartseer by geliefdes. Soms oordink ek en jy dinge wat moet gebeur, ons oorweeg allerlei opsies, en maak dan tog 'n besluit daaroor. As die dood vir die Here nie 'n geringe saak is nie, het Hy dit ook oordink en oorweeg, en laat dan die ongewilde ding (in ons oë) gebeur. Ek moes ook al dinge wat geen geringe saak is nie oorweeg, en dan 'n besluit maak, en dan was ek dikwels nie gewild nie.
Wanneer die Here dus ons lewe tot 'n einde laat kom, is Hy tot op die laaste asemteug by ons betrokke, en staan definitief nie apaties teenoor dit nie. Inteendeel, Hy verwelkom jou die volgende oomblik is sy Koninkryk by Hom. Ek dink nogal dat hierdie laaste deel Hom sou behaag. ~ Willem Botha, 17/03/2021
Op wie sal jy vertrou as die Here nie daar was nie? Hoe sou jou lewe wees as jy nie kon "opkyk na die berge" nie? Teenoor wie is jy dankbaar as jy nie dankbaar is teenoor die Here nie?
Ons is steeds in die greep van hierdie pandemie, en vele mense het dit nie gemaak nie, maar BAIE mense het wonderbaarlik goed hiervan afgekom.
Ek het só hieroor gedink:
As Jesus deur 'n maagd in hierdie wêreld kon kom, is niks mos vir Hom onmoontlik nie, of hoe?
As Jesus op water kon loop, kan Hy jou keer om nie te "sink" nie, en kan Hy jou hand vat en jou uithelp waar jy besig is om te verdrink in jou slegte omstandighede.
As Jesus water in wyn kan verander, kan Hy vir jou wonderbaarlik voorsien met die geringste middele.
As Jesus 'n mens se sig kon herstel met 'n bietjie modder op sy oë, kan Hy jou op 'n bykans onmoontlike manier genees.
As die weduwee se kruik net aanhou en aanhou oorloop het, kan Hy jou ook op 'n vlak ontmoet vêr bo jou verwagtinge.
As Jesus uit die dood kon opstaan, kan Hy jou ook opwek uit die doodsheid wat jy dalk tans ervaar, daar waar lig ophou skyn het.
As Jesus gravitasie kon oorwin en opvaar na die hemel, voor baie getuies, kan Hy op dieselfde manier terugkom en ons kom haal vir 'n ewige lewe saam Hom.
As Hy die Bybel kon saamstel op 'n onbegryplike manier, kan ek en jy dit gerus lees en krag, hoop en vreugde daaruit put. ~ Willem Botha, 15/03/2021
'n Stukkie getuienis...
Ps. 121:7-8 (1953 vertaling) "Die Here sal jou bewaar vir elke onheil; jou siel sal Hy bewaar. Die Here sal jou uitgang en jou ingang bewaar, van nou af tot in ewigheid."
Ons ken hierdie deel so goed, en die opskrif in die Bybel sê: Op pad, 'n Bedevaartslied. In die 1983 vertaling sê dit: 'n Pelgrimslied.
Die Here sal jou uitgang en jou ingang bewaar, waar jy gaan, waar jy is, waar jy reis, waar jy vertoef en waar jy bly.
Ons gesin het die gewoonte om saam te bid in die motor voor ons die lang pad vat op vakansie, dan bid ons dat die Here ons op die pad sal beskerm, dat Hy sal help dat ons nie teenspoed optel nie en dat Hy ons huis en besittings sal beskerm. En ja, dinge gebeur, maar Hy het ons nie noodwendig altyd téén alles beskerm nie, maar wel altyd te midde van dinge. So vertrek ons Saterdag Tonteldoos toe (ja daar is so plek naby Dullstroom) om nog bietjie verder te gaan delf in my voorouers se voetspore.
Weet jy, dit maak tog net 'n verskil om hierdie dinge aan te pak onder die Here se beloftes in die Woord, en te weet dat Hy saam met ons reis. Ons het omtrent "bundu-bashing" gedoen om by familie se grafte uit te kom, deur bosse baie hoër as my kop, en ek was elke oomblik bevrees dat ek en 'n slang gaan kopstamp, maar dit het nie gebeur nie. My dogter se vriend is allergies vir bysteek, en toe klits 'n by hom. Vol vrees het ons hulp gesoek en gebid, en die baie slegte grondpad met 'n spoed aangedurf, en hy is toe op die einde okei. Op pad terug huis toe het 'n band op die motor gelol, maar ons kon veilig by die huis kom. Na 'n naweek waar baie dinge kon skeefloop, het ons die krag van Ps. 121 (en natuurlik vele ander tekste) ervaar. Of nee, eerder die krag van die God van Ps. 121.
Ps. 121:7-8 (1983 vertaling) "Die Here sal jou beskerm teen alle gevaar, jou lewe sal Hy beskerm. Hy sal jou beskerm waar jy ook gaan, nou en vir altyd."
In die 1953 vertaling staan "Jou siel sal Hy bewaar" en die 1983 vertaling sê: Jou léwe sal Hy beskerm. Inderdaad, Hy sal jou ingang en jou uitgang bewaar, van nou af tot in ewigheid. ~ Willem Botha, 10/03/2021
Dis maklik om te twyfel, en dis maklik om deurmekaar gepraat te raak deur iemand wat nie glo nie. Al wat hulle doen is om selektief dinge uit die Bybel te kies (en daarop te hamer) wat so bietjie "vergesog" klink. En ja, ek het al honderde kere onder dit deurgeloop. Maar hier sit ek nou steeds as 'n gelowige, en ek het steeds geloofsekerheid en ek glo wat die Bybel sê, al is daar baie dinge wat ek nie verstaan nie. Kom ons speel bietjie met 'n gedagte of drie.
Sê nou maar:
*Die skepping was nie in 6 dae afgehandel nie, maar eerder ses "tydperke".
*Daar was nie regtig 'n slang en 'n boom met 'n vrug nie.
* Daar was nie 'n groot vloed en 'n Noag met 'n ark nie.
* Daar was nie 'n groot trek deur die woestyn nie.
* Dawid het nie vir Goliat doodgegooi met 'n klip nie.
* Jona is nie deur 'n vis ingesluk nie.
* Groot weermagte is nie deur 'n paar manne van God verslaan nie.
* Job het nie geleef, alles verloor en weer alles teruggekry nie.
So kan ek aangaan. Sê nou maar hierdie was nie ware gebeure nie, en eerder amper iets soos 'n "gelykenis" gewees. Sou my geloof skade kry as daardie goed as slegs 'n storie ontbloot word? Nee my vriend, dit sou nie, want my geloof in Christus is nie per definisie daarvan alleen afhanklik nie. Soos gesê, dis hier waar die ongelowige soms die oorhand kry. Maar daar is iets ongelooflik kragtig, waarteen dié wat nie glo nie hulle vasloop, en dis waar die Heilige Gees werk. Die Gees wat jou kom vol maak met iets wat nie beskryf kan word nie, maar tog word ongelowiges reg deur die wêreld op presies dieselfde manier getransformeer sonder Sondagskool, of kerk toe gaan.
Daar is egter dinge in die Bybel wat ononderhandelbaar is, nl.:
* Die Maagdelike geboorte.
* Jesus se wonderwerke.
* Jesus se kruisiging.
* Sy opstanding uit die dood.
* Die Hemelvaart.
* Bekering wat ons werklik totaal verander.
* Die geloof dat Hy weer kom.
Hierdie goed, sê die Bybel, kan jy net verstaan (en glo) deur die werking van die Gees. En daardie dinge gebeur in 'n ander realm as 'n fisiese iets soos 'n ark (wat ek terloops glo bestaan het).
1Kor. 2:14 "Die mens wat nie die Gees van God het nie, aanvaar nie die dinge van die Gees van God nie. Vir hom is dit onsin. Hy kan dit ook nie verstaan nie, omdat dit geestelik beoordeel moet word." ~ Willem Botha, 08/03/2021
Spr. 9:10 "Wysheid begin met die dien van die Here; wie die Heilige ken, het werklik insig."
Salomo was 'n wyse man, en het baie oor wysheid geskryf. Jy ken seker ook mense uit wie se monde bonatuurlike wysheid vloei, ja nie net ou mense nie, selfs jongmense en kinders. Ek het vanmiddag gewonder wat ek vir die Here sou vra as ek moes kies tussen welvaart en wysheid, en baie gou het ek besef dat wysheid die mees besonderse kwaliteit is wat mens kan hê. 'n Dwaas klink soos 'n leë blik, hy raas so baie soos een en dwing geen respek af nie, maar 'n wyse man kan jy onmiddellik tussen duisende ander uitken. Hoe wonderlik sou dit wees as die regering van 'n land deur wyse mense gelei is, hoe wonderlik sou dit wees as al jou kliënte wyse mense was, en as jou baas 'n wyse persoon is. Daar is so baie dinge in 'n wyse persoon se mondering ingeweef: kennis, integriteit, eerlikheid, regverdigheid en inbors. Sê nou maar elke pa het net met wysheid opgetree, en dit by sy kinders ingeplant. Die wêreld sou 'n beter plek wees. Jesus het nie een woord gespreek wat nie die ene wysheid was nie. Ja, wyse mense is nie volmaak nie, maar hulle maak 'n verskil. Kyk net wat 'n wyse man kan vermag:
Spr. 21:22 " 'n Wyse man kan selfs 'n stad vol dapper verdedigers oorwin en die vesting waarop hulle vertrou, laat val." ~ Willem Botha, 03/03/2021
Gen. 1:1 "In die begin het God die hemel en die aarde geskep."
Gen. 1:20 "Toe het God gesê: "Laat die waters krioel van lewende wesens, en laat daar voëls onder die hemelgewelf oor die aarde vlieg."
Gen. 1:31 "Toe het God gekyk na alles wat Hy gemaak het, en dit was baie goed."
Wilna het nou die dag 'n pragtige stukkie geskryf oor 2 mossies vir 'n sent, en dat jy baie meer werd is. 'n Paar maande gelede het ek geskryf oor die voëltjie wat met my gepraat het. Oftewel, ek het 'n baie sterk boodskap gekry uit 'n insident wat ons gehad het met 'n klein Jan Frederik. Sedertdien kry ek dag vir dag die mees kragtige boodskappe uit hierdie pragtige skepseltjies wat die Here met soveel sorg gemaak het, en wat vir ons soveel plesier verskaf. Hier in ons tuin is soggens 'n vreeslike geskarrel van aktiwiteite wanneer ons die voëls om sesuur voer. Die Here het so 'n iets van 'n klok in hulle ingebou en hulle wag geduldig vir voertyd. Daar is 'n klompie voerplekkies waar soggens vrugte en saadjies uitgesit word. Daar is Wilna se platform, Thinus se restaurant, die ou platform, die huisie, die vrugtestok en dan die nuutste toevoeging, nl. die skip. Die goed het nou maar met tyd name gekry sodat ons weet waar om te kyk as 'n nuwe tipe voël sy opwagting maak. Die duiwe kry op die grond kos want hulle is effe groot. Hoe wonderlik het die Here hulle nie gemaak nie, elkeen na sy aard, volgens die Bybel. Suikerbekkie het onlangs die waterbottel met suikerwater ontdek, en die Here vir hom 'n lang snawel ontwerp om nektar uit plante te suig, die Jan Frederik sit eerder op die grond, die piepklein Glasogies is ook nuut hier en verskaf vir ons tonne vreugde want hulle is bondeltjies energie. Toe gebeur die verstommende ding waarvoor ons so gehoop het, die Kuifkophoutkapper begin kap aan die sisalstomp wat ons opgehang het. Hoe weet hy dat hy dit kan doen? Wie anders as 'n Ontwerper kon dit in hom inbou? Daar is nie veel voëls wat so huisbou nie. Gister het Kuifkop en die Rooikophoutkapper beide aan dieselfde gat kom kap. Ek weet nie hoekom nie. Die Here het vir die vinkie die vermoë gegee om 'n huis te bou met grassies wat hy vleg, net met sy bek. Ek en jy kan dit net eenvoudig nie doen nie, maak die saak hoeveel vermoëns ons het nie. Elke kleine voëltjie, die ou groot duif en die reuse Hadida wat so vreeslik raas kom kuier. Elkeen is anders, elkeen na sy aard geskape, elkeen sy eie gewoontes, geluide, dieet, alles uniek, net soos wat die Here in Genesis beskryf. Twee mossies vir 'n sent, jy is meer werd. Elke voël, hoe hy ook al lyk is uniek en baie spesiaal vir die Here. Die Here sê hy sal vir ons sorg, net so moet ons ook vir die natuur sorg. 'n Bietjie saad en vrugte soggens, en die Here skuif die gordyne oop sodat ons die meeste indrukwekkende teateropvoering kan sien, elke dag. Kyk hoe wonderlik openbaar die Here nie sy grootheid aan ons nie. So baie pragtige voëls, elkeen na sy aard. Nee, nie geëvolueer uit een of ander eensellige dingetjie nie, nee, elkeen na sy aard. Hoe wens ek ek kon vlieg, maar ek kan nie, want dis nie wat die Here in gedagte het vir my nie, ek het 'n ander doel. Die voëltjie maak staat op die Here se versorging, ek en jy kan ook maar. Hoe geniet ons nie elke dag hierdie klein vlieënde wonderwerkies nie! Dis die Here se handewerk. Elkeen na sy aard. ~ Willem Botha, 01/03/2021
Ek het onlangs met 'n persoon gepraat wat regtig totaal lewensmoeg is. Niks maak meer sin nie, hy glo die Here kan nie lief wees vir hom nie, want hy is nie meer lief vir homself nie. More is net nog 'n donker gat en daar is niks om voor te lewe nie.
Hierdie is nie 'n uitsondering nie, baie mense voel waarskynlik dat die lewe nie meer genoeg inhou om vorentoe te beur nie. Vandag wil die Here vir jou en my uitnooi om net by Hom tot rus te kom, by waters waar rus is.
Ps 23:2 "Hy laat my neerlê in groen weivelde; na waters waar rus is, lei Hy my heen."
Ek dink jy ken hierdie BAIE bekende woorde uit Ps 23 in die 1953 vertaling baie goed, en dalk laat net hierdie enkele teks vir jou ook sommer rustig voel na 'n moeilike dag. Die wêreld van vandag is 'n harde plek, die meeste mense werk nie lekker nie, en huistoekomtyd het soms ook sy eie uitdagings. En dan voel mens soms jy wil net so bietjie wegvlug.
Dis die Here se uitnodiging vir jou, en dalk het jy dit nou baie nodig. Lê so bietjie terug in Sy arms, sluit net jou kop af vir 'n rukkie, en herinner jouself daaraan dat die Here sommer baie lief is vir jou. Rus in sy arms en sê vir jouself : Alles gaan okei wees. ~ Willem Botha, 24/02/2021
Pred. 11:1 "Werp jou brood op die water, eendag kry jy dit terug."
2 Kor. 9:6 "Dink daaraan: wie karig saai, sal karig oes; wie volop saai, sal volop oes."
Gal. 6:7(b) "Wat 'n mens saai, dit sal hy ook oes."
Job 4:8 "Ek het dit ondervind; dié wat onreg plant en moeilikheid saai, oes dit ook."
Hos. 10:12 "Ek het gesê: Saai volgens My wil, en julle sal my liefde oes."
Gal. 6:9 "Laat ons dan nie moeg word om goed te doen nie, want as ons nie verslap nie, sal ons op die bestemde tyd ook die oes insamel."
Spr. 14:12 & Spr. 16:25 "Daar is 'n lewenswyse wat vir 'n mens reg kan lyk, maar die uiteinde daarvan is die dood."
*Iemand met 'n toe hand kan nie gee nie, en ook nie ontvang nie.
*Sit niks in die grond nie, en jy hoef nie tyd te mors om te probeer oes nie. 'n Mielie kan nie groei as jy nie saad in die grond druk nie.
*Moet niks verwag as jy nie werk nie. (indien jy natuurlik fisies in staat is om te werk).
*Die lewe wat jy lei, gaan vir jou 'n opbrengs gee wat by die arbeid pas.
Die Bybel sê hierdie dinge baie duidelik, maar haal vir 'n oomblik die Bybel uit die prentjie uit, dan sien jy hoe waar al hierdie dinge in elk geval is. Jy kan dit dan ook natuurlik buite verband beskou en eindig by sogenaamde voorspoed-teologie en glo dat jy móét terugkry OMDAT jy gee, maar ek dink dis gevaarlik, want jy gaan dalk net probeer om van die Here rekenskap te eis omdat jy vrygewig is. Maar... Jy sal hierdie beginsel van saai en maai orals sien. Dit werk maar net so.
Maar kyk net gou verby die materiële opbrengste, en sien weer hiérdie raak:
Sjoe, is dít nie 'n wonderlike opbrengs nie? God se liefde!
Sien egter ook hierdie volgende teks weer raak, wat twee maal in Spreuke woord vir woord herhaal word. "Daar is 'n lewenswyse wat vir 'n mens reg kan lyk, maar die uiteinde daarvan is die dood". Hierdie teks hou 'n baie groot waarskuwing in, en verwys baie ernstig na: "Wat jy saai sal jy maai". Jy sal sterwe soos jy gelewe het, is 'n uitdrukking wat mens dikwels hoor.
Kom ons probeer om te alle tye goed te doen, "pay it forward", bedien mekaar met wat jy het, saai liefde en leef meer vir ander as vir jouself, en maai God se liefde. ~ Willem Botha, 22/02/2021
"Nuwe normaal ..." is 'n uitdrukking wat mens deesdae nogal baie hoor. Ongelukkig nè! Ongelukkig het ons lewe en ons gewoontes en ons vooruitsigte en ons beplanning verander soos wat die Corona virus hom in die afgelope jaar in ons lewens kom tuismaak het. Ek sou graag wou hê dat alles weer moet wees soos wat dit was. Ek sou graag weer in 'n vol kerk wou sit, wou gaan fliek, 'n teateropvoering bywoon, 'n vakansie beplan, 'n familie byeenkoms bywoon. Ek sou graag weer sonder 'n masker wou loop, nie wantrouig kyk na iemand wat hoes nie, nie bang wees ek steek aan nie, nie hande vol vitamiene drink vir "in geval" nie. Ja, ek verlang terug na die "goeie ou dae". Ek hardloop soos 'n graad-1 atleet wat heeltyd agtertoe kyk. Ek bestuur soos iemand wat die hele tyd in sy truspieëltjie kyk. Ek kyk terug soos Lot se vrou vir nog 'n kykie na hoe dinge was omdat ek bang is vir die pad vorentoe. Toe lees ek: Pred. 7:10 "Moenie sê in die ou dae was dit beter as nou nie; dit is nie uit wysheid dat 'n mens so sê nie." Hoekom nie? Die ou dae het ook maar hulle eie siekte en probleme en kwellinge gehad, ons het net daarvan vergeet toe dit weer beter begin gaan het. Die ou dae het ook maar baie foute gehad en ons het baie foute gemaak in die ou dae. Maar nou is die ou dae verby. Ons het vandag om te lewe en te werk en te geniet wat ons uit die Here se hand ontvang. Wat ons wel kan onthou van die ou dae is dat die Here ons gehelp het, ons gered het uit ons nood, ons vergewe het, ons gehelp het met ons probleme, ons gedra het toe ons nie meer kon nie. Hy sal dit weer en weer doen. Ek lees hierdie aanhaling: "There are better things ahead than what we leave behind." En ek onthou een van my 2021 woorde is juis "aanpasbaarheid". Pas aan by vandag se omstandighede en kyk vorentoe en verwag dat daar iets mooi en goed in die toekoms wag en dat daar 'n punt sal kom waar ek vir myself gaan sê: dis nou beter as wat dit was! Ek aanvaar die teks in Jes. 43:19 as die Here se belofte vir ons vir nóú: "Kyk, Ek gaan iets nuuts doen, dit staan op die punt om te gebeur, julle kan dit al sien kom; Ek maak in die woestyn 'n pad, Ek laat in die droë wêreld riviere ontspring." "We must let go of the life we have planned, so as to accept the one that is waiting for us", sê iemand. Ons planne is nie altyd die Here se planne nie, daarom kan ons laat gaan van wat ons beplan het en met verwagting uitsien na wat voorlê. Die Here gaan vir ons 'n pad maak in die woestyn. Volg Hom daardeur, bly in sy voetspore. Die Here gaan 'n rivier laat ontspring. Volg Hom daarheen, volg Hom na die groen weivelde van rus. "Maar een ding doen ek: ek maak my los van wat agter is en strek my uit na wat voor is." (Fil. 3:13) ~ Wilna Botha, 18/02/2021
Ek gaan weer gelukkig wees, regtig. Ek gaan binnekort weer gelukkig wees, en daar gaan 'n dag kom wat ek weer hoop het vir die toekoms, en ek gaan weer drome droom en vir die toekoms beplan en ek gaan weer daagliks opstaan met 'n lied in my hart. Ek gaan ook dan weer moed hê, en boonop gaan ek weer glo en vertrou soos op 'n tyd in die verlede. Ja, hierdie dinge gaan gou weer gebeur en dan gaan ek heeltemal vergeet van die tyd toe ek nie so goed gevoel het nie.
Jitte, as hierdie pandemie net eers verby is sal my lewe weer 100% klopdisselboom wees, die virus moet net verbygaan. En boonop gaan Suid-Afrika weer vir my mooi wees en ek gaan weer lief wees vir al die mense. Sommer gou-gou, sodra hierdie ding verby is. Nee regtig, dit kom binnekort.
Wel, ek dink hierdie woorde beskryf nogal 'n paar mense se gedagtegang, al besef hulle dit nie. Dis hoe dit in die lewe is, as jy swaarkry verloor jy hoop en moed. In die weermag (ja ons wat daar was hou nooit op om daaroor te praat nie) het jy baie dinge geleer, maar die grootste en belangrikste element was vasbyt. Nog net 'n paar minute met jou "buddy" en julle "kit" op jou maer skouers, dan gaan dit weer beter. Nog net 'n paar ure van rondhardloop in die middel van die nag, dan gaan dit weer beter, dan gaan klim jy in jou koue bed. Nog net 6 maande dan klaar jy uit en 'n nuwe lewe begin. Vasbyt, beter dae kom. Mense moes vasbyt in die oorlog, vasbyt met die Groot Trek van ons voorouers, vasbyt deur resessies, vasbyt as jy jou werk verloor het. Vasbyt vasbyt vasbyt.
Nee vriend, ons gee nie op nie, opgee is nie in ons DNA nie, al tref die ergste ons. Ek glo jy sal met my saamstem as ek sê swaarkry maak mens altyd 'n sterker mens. Altyd. Dit staan ook in die Bybel.
Rom. 5:3-5 "Ons verheug ons ook in die swaarkry, want ons weet: swaarkry kweek volharding, en volharding kweek egtheid van geloof, en egtheid van geloof kweek hoop; en dié hoop beskaam nie, want God het sy liefde in ons harte uitgestort deur die Heilige Gees wat Hy aan ons gegee het. " ~ Willem Botha, 17/02/2021
Ek het nou die dag so 'n wonderlike ervaring gehad. 'n Man (wat ek toe pas ontmoet het) sit iets klein in my hand, vou my hand toe sê: gaan lees Matt. 10 en Ps. 8, dan sal jy weet hoe spesiaal jy vir die Here is. Ek maak my hand oop en sien 'n klein 1c-stuk. Ek ken die teks, sê ek vir hom. Is twee mossies nie vir 'n sent te koop nie ... en ... wat is die mens dan dat U aan hom dink .... En net daar het ek weer die fout gemaak wat ek baie keer maak. Ek dink ek ken mos die verse, ek weet wat daar staan, maar ek "vergeet" dat die Woord van God lewend en kragtig is en weer en weer met 'n mens se hart praat en oor en oor bevestig wie God is en wat Hy doen. Gelukkig het ek besluit om dié twee skrifgedeeltes weer aandagtig te gaan lees en dié keer in Die Boodskap. "As ek opkyk na alles wat U in die hemelruim gemaak het, al die planete, Melkwegstelsels en miljoene sterre, snak ek na my asem as ek sien hoe piepklein die mens regtig is. En tog, hoeveel gee U nie om vir hierdie piepklein mensie nie! Dink net: U sorg vir hom. Hy is vir U baie belangrik." (Ps. 8:4-5) Daai piepklein, onbenullige, sondige, ongehoorsame mensie is ek! En dis jy! Die Here laat vaar nie die werk van sy hande nie. Hy los ons nie alleen nie. Hy draai nooit sy rug op ons nie. Hy omhels, vertroetel en versorg ons soos die appel van sy oog (so sê Deut. 32:10) Niks wat ek doen of nie doen, sal maak dat Hy ophou om vir my te sorg nie. As die mens piepklein is teenoor alles in die skepping, hoeveel te meer die mossies waarvan Matt. 10 en Luk. 12 so mooi praat. Sal iemand ooit iets vir 'n mossie betaal? Seker nie in ons tyd nie. Dis een van die tuinvoëltjies wat die meeste voorkom (dalk wen duiwe in ons tuin!) Matt. 10:29 vra: is twee mossies nie vir 'n sent te koop nie? In Luk. 12:6 is mossies selfs nóg goedkoper (of dalk is dit op 'n koop-vier-kry-een-verniet aanbod 😊): word vyf mossies nie vir twee sent verkoop nie? Hoe ook al, 'n mossie is nie baie werd nie, sê die tekste, tóg word geeneen van hulle deur God vergeet nie. Hy sorg vir hulle. Lees ook maar in Matt. 6:25-34 hoedat die Here vir die wilde voëls sorg. Is julle nie meer werd as hulle nie, vra vers 26? "Wat dink julle, vir wie gee God die meeste om, vir mossies of vir julle? God gee natuurlik duisend maal meer vir julle om." (Matt. 10:29-30) Kan 'n mossie se waarde aan geld gemeet word? Nee! Sal 'n mossie iets kan doen wat die Here van plan sal laat verander? Nee! Dieselfde geld vir ons. Daar is natuurlik ook 'n ander kant van dié muntstuk. Kan dit gebeur dat 'n kat 'n mossie vang? Kan dit gebeur dat een of ander outjie die mossie met sy windbuks klits? Kan dit gebeur dat 'n mossie se eiers uit die nessie val? Ja, natuurlik. Maar onthou asb. Matt. 10:29: "En tog sal geeneen van hulle op die grond val sonder die wil van julle Vader nie." Dieselfde geld vir ons. As onvoorsiene dinge gebeur, as probleme opduik, as siekte aan jou deur klop of jou baas jou inroep met slegte nuus wéét die Here daarvan, is sy sorg steeds dáár vir jou. Moenie bang wees nie. Jy ís kosbaar vir God. Luk. 12:6-7 (Die Boodskap): "Wat dink julle sal iemand vir vyf mossies betaal? Hoogstens 'n paar sent. Hulle is nie veel werd nie. Maar tog gee God vir hulle om. Weet julle, God gee nog baie meer vir julle om. Van kop tot tone is julle vir Hom belangrik. Ja, Hy gee so baie vir julle om dat Hy elke haar op julle elkeen se kop getel het. Moet daarom nie bang wees nie. Julle is kosbaar vir God." Ek het my 1c-stuk vasgeplak waar ek hom gereeld kan sien en waar ek gereeld herinner kan word aan dié boodskap. En nou kyk ek 'n bietjie anders na die mossies in ons tuin. ~ Wilna Botha, 16/02/2021
Dit moes iets verskriklik wees, hierdie vloedwaters van Genesis 6. Die mense op die aarde versleg en raak verdorwe en die Here besluit om elke mens op aarde (behalwe Noag en sy gesin) om die lewe te bring. Elke enkele een, asook die diere en voëls, met die uitsondering van dié wat Noag in die ark moes neem. Nadat Noag die detail van die Here ontvang het begin hy die ark bou van goferhout. Man, en dit was 'n GROOT skip, omtrent 30 meter langer as 'n rugbyveld! Nou, dink jou in hierdie situasie in: jou buurman begin bou aan hierdie monstrositeit en hy waarsku jou om dieselfde te doen anders sterf jy. Sal jy hom dalk spot en uitlag? Ek dink Noag was die bespotting van die plek, en mense het hom sekerlik belaglik probeer maak, maar uiteindelik was die ark gebou (dit was 'n reuse wonderwerk) en Noag en sy mense en diere is daarin, en die Here het die deur toegemaak. Lees gerus die hele gedeelte in Genesis 6. Ek glo die spottery van buite af het nog erger geraak toe hulle almal in die ark in is. Toe begin dit drup, later het reën geval en dalk hael ook, en toe bars die grootste storm denkbaar los, en toe begin die mense paniekbevange raak. Ek glo die mense het op die ark toegesak, aan die deur gehamer en selfs probeer om tot op die dek te klim, maar dit was bykans vyf verdiepings hoog. Ek hoor in my gedagtes die mense se angs gille en absolute paniek, en uiteindelik het daar liggame begin ronddryf nog voordat die waters die ark begin oplig het. Daar staan in Gen. 6:16 "... en toe het die Here die ark agter Noag toegesluit." Die mense het sekerlik in die bome begin opklim, tot by die hoogste toppe, maar uiteindelik het die storm hulle daar verswelg. Die paniekgille moes verskriklik wees, en mense het met magteloosheid toegekyk hoe hulle kinders en geliefdes om hulle verdrink. Dalk het die Here die deur gesluit om te keer dat Noag die mense uit jammerte sou inlaat. Almal op aarde het gesterf!
Het mense jou al gespot omdat jy die Here glo as Hy sê daar is 'n hel? Lag mense jou af as jy hulle waarsku oor die feit dat nie almal hemel toe gaan nie? Kom jy ook agter dat mense die gedagte van bekering as belaglik en onnodig beskou, want God is mos liefde? Vind jy dit ook moeilik om, soos ek, nie soms te twyfel nie? Maak jy ook dalk vir lang tye nie jou geloof-potlood skerp nie en raak jy ook blasé oor die Here se waarskuwings oor bekering? Jy sien, toe daai ark begin lig, het vele dalk probeer om gou dinge reg te maak, maar dis was te laat. En toe sterf hulle. Dink jy mens kan spyt wees as jy reeds gesterf het? Hoeveel mense is in die hel wat steeds nie in God glo nie? Ek dink nie daar is één nie, want daar staan geskrywe: "Élke knie sal buig en élke tong sal bely..."
In Lukas lees ons van Lasarus en die ryk man, waar Lasarus in die hemel is en die ryk man verskriklik ly in die vuur van die hel, en die ryk man roep om hulp tot vader Abraham.
Luk. 16: 25-29 "Maar Abraham sê: 'My kind, onthou dat jy in jou leeftyd altyd die goeie gekry het en Lasarus die slegte? Nou gaan dit hier goed met hom, maar jy word gepynig. En buitendien is daar 'n groot kloof tussen ons en julle, sodat dié wat hiervandaan wil oorgaan na julle toe, nie kan nie, en dié wat dáár is, ook nie na ons toe kan oorkom nie.' Toe sê hy: 'Ek smeek u dan, vader, stuur hom tog na my pa se huis toe. Ek het nog vyf broers. Laat hy hulle dringend gaan waarsku sodat hulle nie ook in hierdie plek van pyniging beland nie.' Maar Abraham sê: 'Hulle het die woorde van Moses en die profete. Laat hulle daarna luister.'"
Ek en jy het ook die wet en die profete (die geskrewe Woord en die leraars) wat ons waarsku. Toe daai ark se deur toe is, was hy toe. As ek en jy sterf is daardie deur toe, en jy is binne of buite. Of jy dit glo of nie. ~ Willem Botha, 15/02/2021
As jy weet ...
So paar weke gelede is ons seun positief getoets vir COVID-19. Ons het nogal geskrik vir die uitslag want mens weet nooit hoe dié siekte kan verloop as mens dit eers opgedoen het nie. Genadiglik het hy weinig simptome gehad en soos normaalweg voortgegaan, behalwe natuurlik dat hy hom moes afsonder en vir twee weke binne moes bly en geen kontak met ander moes hê nie. Omdat ons 'n paar dae tevore in kontak was met mekaar het dit toe beteken dat ons óók vir 'n tydperk moes isoleer vir ingeval ons aangesteek het en die virus weer onwetend na iemand anders kan oordra. Ons het ook, deur die genade en beskerming van die Here, nié siek geword nie. Hy moes ook almal met wie hy die vorige paar dae in kontak was in kennis stel, sodat hulle ook kon let op moontlike simptome. Nou ja, dié is nou maar deesdae die storie van baie van ons se lewe, nè! Ek het net besef, as hy homself nie laat toets het nie en nie geweet het dat hy die virus het nie, sou hy homself nie eenkant gehou het nie en kon hy ander mense siek gemaak het. En dieselfde vir ons. Omdat jy wéét rus daar 'n verantwoordelikheid op jou om ooreenkomstig jou inligting en kennis op te tree. Dit is mos sommer ook 'n geestelike- en lewens-beginsel. As jy weet van iets, dan word dit as't ware 'n realiteit. As jy weet wat die regte ding is om te doen, dan moet jy dit doen, anders gaan daar gevolge vir jou en vir ander mense wees. As jy weet wat die regte keuse is om te maak, dan sou dit dom wees om iets anders te doen. As jy weet wat verkeerd is, wat sonde is, wat ander gaan seermaak, wat die verkeerde reaksie gaan uitlok, ens. dan sal jy dit tog vermy, nie waar nie? "Isoleer" jou eie ek, plaas jou verkeerde gedagtes en woorde en optrede liewers "in kwarantyn" om sodoende verhoudings te beskerm en ander bo jouself te stel. As jy iets weet van iemand wat niemand anders moet weet nie, "ontsmet" liewers jou gedagtes en vee dié kennis uit, sit liewer 'n "masker" oor jou mond, sodat jy dit nie dalk later deel en sodoende iemand se lewe vernietig met skinderstories nie. As jy weet van iemand wat eensaam is, siek is, met iets sukkel of in die een of ander nood is, dan het jy kennis en inligting wat jy nie kan verontagsaam nie. As jy iets weet wat iemand anders kan red, kan help of kan beskerm dan moet jy dit deel. Dink ook bietjie aan die ander kant: as jy weet dat die Here jou lief het en alles ten goede vir jou sal laat uitwerk, as jy weet dat Sy Gees in jou is, as jy weet dat Hy altyd by jou is en jou nooit alleen sal los nie, hoe beïnvloed dit jou gemoedstoestand en jou hantering van jou alledaagse probleme? Ek het in die week weer dié gedeelte gelees in 2 Kon. 6 van Elisa se slaaf wat beangs geword het toe hy die vyand se strydwaens en perde sien. Elisa het vir hom gesê: "Moenie bang wees nie, dié wat by ons is, is meer as wat hulle is." (vers 16) Toe het die Here die slaaf se oë oopgemaak en hy het 'n ander prentjie gesien. As jy wéét die Here se beskerming is rondom jou, as jy wéét "Die Engel van die Here slaan sy laer op rondom dié wat die Here dien, en red hulle", soos wat Ps. 34:8 sê, dan kan jou vrees bedaar en jou vertroue toeneem en kan jy gemoedsrus en vrede ervaar. As jy weet ... ~ Wilna Botha, 11/02/2021
Kan jy nog wag? Soos in die ou dae. Wag vir die bus, wag vir 'n brief in die pos, wag by die dokter se spreekkamer, wag vir die uitslag (per pos) vir 'n werksaanbod. Wag in die ry by die bank. Kyk, in die weermag kon jy wag, maar jy het selde geweet waarvoor jy wag!
Nee, niemand kan meer wag nie, jou selfoon is te stadig, jou internet konneksie is te stadig, die tou in die winkel is te stadig, alles is te stadig. Ons het nie meer geduld nie, ons kan dit nie verdra as die ou voor jou by die robot nie onmiddellik wegspring as dit groen word nie. Selfs ons kitskos bestelling is nie kits genoeg nie.
Ons kan ook nie meer wag op die Here nie. As Hy nie vinnig genoeg 'n gebed verhoor nie spring ons op Google en soek 'n gepaste vers in die Bybel, en neem dan sommer ons eie besluit. Hoe lank het Abraham en Sara nie gewag vir die Here om sy belofte na te kom nie? En uiteindelik, toe hulle al moed opgegee het, vervul die Here sy belofte. Hoe lank wag jy al vir die belofte wat die Here vir jou gegee het? Hoe lank sal jy vashou aan 'n belofte uit die Woord voordat jy 'n ander een gaan soek? Gaan besoek jy "profete" om God se stem te hoor omdat Hy nie vinnig genoeg reageer nie? Of nog meer, ons gaan soek ander antwoorde as wat ons van God verwag, dan dink ons Hy besluit nog, maar intussen was daardie ongewilde antwoord sy wil. Ek gebruik graag hierdie volgende gedagte: Die Here antwoord met 'n klinkklare ja, nee, of wag. Ek dink egter ons verwag 'n antwoord vinniger as wat McDonald's jou hamburger kan maak.
Ps. 130: "Uit die dieptes roep ek na U, Here, luister tog na my, Here, hoor tog my hulpgeroep. As U ons sondes in aanmerking sou neem, Here, wie sou dan nog bestaan? Maar by U ís daar vergifnis: daarom word U steeds gedien. Ek stel my vertroue in die Here, ek vertrou op Hom, ek wag op die vervulling van sy woord. Ek wag op die Here meer as wat die wagte op die môre wag, wagte op die môre. Wag op die Here, Israel, want by die Here is daar troue liefde, by Hom is die verlossing seker. Hy alleen sal Israel verlos van al sy sondes."
Kyk hoe mooi stel die Psalm dit: ... ek wag op die vervulling van sy Woord.
Hoe wonderlik is die Here se Woord nie! Uit dieselfde teks kry duisende mense verskillende antwoorde op verskillende tye op hulle eie unieke probleme, asof elkeen voel dat dit nét vir hom geskryf is. So getrou is die Here met sy beloftes, Hy vergeet dit nooit nie. Al voel dit stadig vir ons, Hy is altyd op tyd. Wag nog bietjie, dalk is jou antwoord net om die draai. ~ Willem Botha, 10/02/2021
Wie sal vir die bidder bid? Wie sal die berader beraad? Wie sal uitkyk vir die pastoor en predikant wanneer dinge net te veel raak? Waar kan die leraars 'n gewillige oor kry as mense hulle (en die kerk) net beskinder en sleg praat? Daar is soveel ongelooflike, wonderlike bedienaars wat net altyd daar is, wat altyd tyd maak, wat altyd 'n oor het om te luister, en 'n skouer het om op te huil. Jy sien, hoe groter so iemand se hart is, hoe meer trek hulle ander se probleme aan, en lê snags wakker daaroor. Hoeveel van hulle val dag en nag voor die Here se voete neer en smeek dat Hy ander sal help, maar self het hulle nie tyd om vir hulleself te bid nie? Weet jy hoeveel leraars neem hulle eie lewens omdat dinge te veel raak? Weet jy hoeveel beraders help mense op bonatuurlike manier, maar het nie raad vir hulle eie sorge en probleme nie? Wie sal daar wees vir hulle? Ek hoor van 'n dame wat vir jare mense se berge probleme op haar skouers gedra het, maar toe self nie meer kon nie, bykans met katastrofiese gevolge.
Eks. 17:10-13 "Josua het toe gedoen wat Moses vir hom gesê het en hy het teen die Amalekiete gaan veg. Moses, Aäron en Hur het tot op die top van die heuwel uitgeklim. Solank Moses sy hand opgehou het, was Israel die sterkste, en wanneer sy hand gesak het, die Amalekiete. Maar Moses se arms het begin moeg word. Hulle het toe 'n klip gevat en dit agter hom neergesit sodat hy daarop kon gaan sit. Aäron en Hur het sy arms van weerskante af ondersteun sodat sy arms regop gebly het tot sononder. Josua het die Amalekiete heeltemal verslaan."
Ek gebruik dalk hierdie gedagte uit konteks uit, maar dit sê vir my baie van tye waar mense ondersteuning nodig het om werk vir die Here te doen, en ander net die steunpilaar moet wees. Weet jy wat maak my verskriklik hartseer? Dis wanneer mense die goedheid en groothartigheid van mense wat dien, tot hulle eie voordeel gebruik, selfs finansieel. Ek het hierdie sêding gehoor: If you're a giver, know your limits (to what you can give), because the takers don't have any.
Is dit nie waar nie? ~ Willem Botha, 08/02/2021
Gen. 2:4b-5 "Toe die Here God die aarde en die hemel gemaak het, was daar nog nie enige struike op die aarde nie en het daar ook nog nie enige groenigheid opgeskiet nie, want die Here God het dit nog nie op die aarde laat reën nie, en daar was nog nie 'n mens om die grond te bewerk nie."
Reën, reën lieflike reën, val in die laning val om ons heen... Ai bring hierdie liedjie nie ongelooflike herinneringe nie? Reën, wonderlike, lieflike, lewegewende reën, wat gratis bykans oral oor ons land val. Op so baie plekke het boere gebid, ons damme se vlakke was laag, en toe skielik, maak die sluise oop. En net een Iemand het beheer oor daardie sluise, Hy wat dit alles fyn ontwerp het.
God, die Skepper van alles, ook die skepper van reën, het daar in Genesis 2 (die tweede skeppingsverhaal) reën laat voortkom om lewe moontlik te maak. Kan jy reën maak? Ken jy iemand wat kan? Het ons die formule of die toerusting, of is daar 'n handleiding wat dit beskryf? Nee!
Job 38:25-28 "Wie het vir die stortreën 'n pad oopgekap en vir die donderwolke hulle koers bepaal sodat dit reën in 'n land waar nie mense is nie, in 'n woestyn waar niemand woon nie en 'n droë, dor land deurnat word, sodat daar groen gras uitspruit? Het die reën 'n vader? Wie het die doudruppels in die wêreld gebring?"
Hoe mooi verduidelik die Here hierdie konsep vir Job, en ons kan dit ook verstaan en insien.
Ja, die weerpatrone is in 'n mate voorspelbaar sodat boere kan voorberei om te plant. En ja, soms is daar droogtes, maar een of ander tyd reën dit weer. Soos nou.
Lev. 26:3-4 "As julle my voorskrifte nakom, my gebooie gehoorsaam en daarvolgens lewe, sal Ek vir julle reën gee op die regte tyd, sodat die lande oeste sal lewer en die bome vrugte sal dra." Daar is inderdaad ook voorwaardes.
Die dwaas glo dat daar nie 'n God nodig is om reën te bring nie, maar daardie selfde dwaas geniet die seëning van God, al bid hy nie daarvoor nie. Die gelowige weet wat die krag van gebed is, en God antwoord met reën wanneer die mens dit nodig het. En weet jy wat? Ek glo die Here skep ongelooflike behae daarin as die mens uit dankbaarheid vir Hom die eer gee. Is dit nie vir jou lekker om iets vir iemand te gee nie? So vind Hy vreugde wanneer Hy wonderwerke laat plaasvind, en vir die mens gee wat hy vra. Dalk is hierdie reën wat tans val ook die Here se manier om te sê dat Hy vir ons sorg, ten spyte van die moeilike tye waarin ons is. Hy bly in beheer. ~ Willem Botha, 03/02/2021
Ek ken ook nou 'n paar mense wat aan hierdie aaklige virus oorlede is, en hulle geliefdes het deur die bank getuig dat die oorledenes baie lief was vir die Here en tot op die einde aan Hom vasgehou het en gebid het vir genesing, en hulle naasbestaandes het ook daarvoor gebid. En tog het die einde ongevraag gekom. Dalk kan jy ook daarvan getuig. Toe 'n vriend se dogter onlangs sterf het hy getuig dat net die Here vir hulle die krag kon gee om deur dit te kom. Maar hoe werk dit? Jy bid en glo vir genesing, jy proklameer dat God kan genees, jy glo met jou hele hart dat genesing sal kom, jy verkondig dit en weier om vir die teendeel voorsiening te maak, en dan gebeur die ergste. Hoekom hou mense dan nie op glo nie? Ek het nog selde gesien dat mense weggaan van die Here af as dit gebeur. Ek sien telkens dat die volgende fase inskop, en dit is dat mense 'n ongekende nabyheid van die Here ervaar, en soos my vriend te midde van die diepste pyn en smart getuig dat hulle nie hierdie bitter beker sou kon drink sonder Sy bystand en hulp nie. Die volgende fase wat ek sien is berusting, daai gelatenheid waar mense oorgee en sê: Hy weet beter. Dis ook waar 'n vriend eendag gesê het, ons het die vrede van God gekry wat alle verstand te bowe gaan (Fil. 4:7). Ek sien dan nog fases waar mense soveel vrae het, dan later antwoorde kry, dan meganismes ontwikkel om te "cope" met daardie verlies, dan uitreik na ander wat in dieselfde bootjie is. En dan, deur die bank, getuig mense dat hulle NET liefde van die Here ervaar het, en dat NET die Here daardie vrede kan gee, ten spyte daarvan dat pyn en smart nooit regtig heeltemal weggaan nie.
Maar dis nooit maklik nie, en soms vat dit lank voor mense weer begin LEWE, en soms vat dit lank om weer van daardie ashoop af te klim. Die dood is wreed vir dié wat agterbly, en in my eie selfsug bid ek dat ek eerder eerste moet gaan in my gesin, maar dis gelukkig nie my keuse nie. Een ding weet ek, en dis dat dit bitter moeilik is om hierdie pad sonder Hom te stap. Weet jy dat Jesus gehuil het toe Lasarus dood is? Onthou jy dat Jesus diep bedroef was toe Johannes die doper se kop afgekap is? Die dáárdie empatie wat Jesus het met mense wat swaarkry, en Sy trane vloei sekerlik ook as Sy kinders sterf. Soms gryp Hy met wonderwerke in, en soms nie, en al verstaan ek dit nie is ek bereid om eerder saam met Hom te stap as sonder Hom. Hy is die groot Geneser, Hy is die anker wat ons vashou in storms, Hy is die fondament wat maak dat ons nie net summier omval nie en Hy droog trane af, omvou jou in Sy sterk arms en maak die pad weer gelyk. Hy is wie Hy sê Hy is, Hy is liefde. ~ Willem Botha, 01/02/2021
'n Klompie jare gelede was die "What Would Jesus Do" armbandjies baie gewild, en dit het eenvoudig gevra hoe jy sou reageer in ongemaklike situasies.
'n Vriend stuur vir my 'n video wat vra: Wat kry jy as jy 'n lemoen uitdruk? Die antwoord is natuurlik voor die hand liggend, jy kry lemoensap, want dis wat ín hom is. En toe kom die vraag: wat gebeur as iemand of iets jou en my kassie skud? Wat kom uit jou binneste uit? Daar kan immers niks anders uit jou kom as wat reeds daar is nie. Kom daar woede uit? Aggressie? Haat? Of dalk liefde, sagtheid, vrede of iets anders wat mooi is? Dalk dink jy ook nou onwillekeurig aan die vrug van die Gees. Ek ken myself baie goed, en ek bely dat daar nie net mooi goed uit my kom nie, ek dop daardie WWWD toets elke dag. What Would Willem Do?
Ek as pa sal sekerlik ook eendag na my afsterwe moet pa-staan vir die voorbeeld wat ek vir my vrou en kinders gestel het. Wat sou my kinders antwoord as hulle in moeilike tye vra: Wat sou pa doen? En as my vrou sou vra: Wat sou my man doen? Of 'n vriend vir wie ek dalk 'n mentor moes wees: wat sou hierdie vriend van my doen? So sou daar vrae kon wees van kollegas, kliënte, medegelowiges, bure, vriende en ja, dalk selfs vyande. Die antwoord op hierdie vrae sal wys wat my nalatenskap is, dis die dinge wat mense sal onthou en dis die "lemoensap" in my binneste. Hoe sleg sou dit wees as daardie antwoorde iets sou wees soos: die vuiste sou klap, hy sou na die bottel gryp, hy sal jou uit jou skoene uit skel, hy sou jou finaal afskryf en wegstap, hy sou die familie mishandel, hetsy emosioneel of fisies. Ai, hierdie dinge is só die teenpool van die vrug van die Gees. Hoe wonderlik sou dit wees as daar net liefde sou uitstroom, soos daardie lemoensap as die lemoen uitgedruk word. Ek kan dit ongelukkig nie sê nie, en ek voel sleg daaroor. Jy sien, as mense blindelings agter jou sou aanloop en jou voorbeeld volg en dit goeie vrug dra, kan ons die antwoord van WWJD kry.
Joh. 5:19b "... dít verseker Ek julle: Die Seun kan niks uit sy eie doen nie. Hy doen maar net wat Hy die Vader sien doen; wat die Vader ook al doen, doen die Seun ook net so. "
Dít Sou Jesus Doen! ~ Willem Botha, 27/01/2021
'n Dag sonder politiek en alles wat daarmee saamgaan.
'n Dag sonder misdaad.
'n Dag sonder om die woord "virus" te hoor.
'n Dag sonder werk stress.
'n Dag sonder slegte verhoudinge.
'n Dag sonder angs oor geld.
'n Dag sonder 'n nuwe pyn, of ander gesondheidsprobleme.
'n Dag sonder samesweringsteorieë.
'n Dag sonder vrees vir die toekoms.
'n Dag sonder hooploosheid omdat niks uitwerk nie.
'n Dag sonder liefdeloosheid.
'n Dag sonder 'n gejaag.
'n Dag sonder afstand of afsondering van jou geliefdes.
'n Dag sonder aanvalle op jou karakter, en om onregverdig swartgesmeer en beskinder te word.
'n Dag sonder dood van geliefdes of vriende.
'n Dag sonder padwoede.
'n Dag sonder jaloesie.
'n Dag sonder magmalheid van die owerhede, of meerderes by die werk.
'n Dag sonder onregverdigheid.
'n Dag sonder ondraaglike moegheid.
'n Dag sonder onaangename herinneringe oor iets in jou verlede.
'n Dag sonder daardie gevoel dat swaarkry jou tot op die nippertjie van oorgee dryf.
'n Dag wat jy nie meer dink dat die dood beter as lewe is nie.
Ja, verbeel jou dit. Daardie dag kom seker eers as jy jou kop hier op aarde neerlê, en daarom moet ons seker maak ons eindig daar, in die hemel, saam met die Here. Dán is die seer, swaarkry, moeilikheid, teleurstelling en vrees vir altyd verby.
Openb. 21:4-5 Hy sal al die trane van hulle oë afdroog. Die dood sal daar nie meer wees nie. Ook leed, smart en pyn sal daar nie meer wees nie. Die dinge van vroeër het verbygegaan. Toe sê Hy wat op die troon sit: "Kyk, Ek maak alles nuut." ~ Willem Botha, 25/01/2021
Dit was die jaar 1982, pas nadat ek en Wilna getroud is en in 'n woonstel in Pretoria woon, wat iemand een aand aan die deur klop. Daardie dae was deur tot deur verkopers volop en dit was veilig om vreemdes in jou huis toe te laat. Hierdie persoon het Wêreldspektrum ensiklopedieë verkoop, en sy invalshoek was: het julle kinders? Nee meneer, ons is pas getroud. Maar julle gaan seker eendag kinders kry? Ja meneer, hopelik. Wel, jy kan nie jou kinders die wêreld instuur sonder hierdie stel van 30 volumes nie, want alles wat daar te wete is in en van die wêreld, is daarin opgeskryf. En elke jaar sal 'n nuwe jaarboek beskikbaar wees om nuwe kennis in die stel by te hou. En voorts, as daar iets is wat jy nie daarin kry nie, stuur jy 'n brief vir ons (epos het nog nie bestaan nie), en ons sal vir jou die inligting kry. Maar mense, julle sal sien dat ons vir julle net die bladsynommer sal gee, want jy het dit misgekyk. Nou ja toe!
Ek glo jou stel Wêreldspektrums is iewers in die Wendyhuis in 'n boks (met dalk net so twee jaarboeke), en totaal nutteloos. Maar ek moet egter sê, die kinders het pragtige take daaruit gedoen.
Nou kom ek by die Bybel en ek sit so en wonder oor die Bybel se inhoud, die kennis wat daarin opgeteken is, en ek wonder hoekom het die Bybel nie dieselfde pad gestap nie. Of het dit?
Oor 'n tydperk van 1600 jaar geskryf, meer as 40 skrywers, in drie tale en op drie kontinente. En in die jaar 397 na Christus word die Bybel saamgestel soos ons hom vandag ken: apokriewe boeke uitgelaat en die inhoud wat ons vandag sien word saamgestel, insluitende die volgorde soos ons dit ken. Hoekom bly die Bybel dan staande? Het die kennis wat ons daar van lees nie ook irrelevant geraak soos die Wêreldspektrum nie? Is dit nie oudmodies en uitgedien nie? Hoekom dit hoegenaamd nog lees? Laat mens nogal dink of hoe?
Wel, ek het daardie vraag vir myself as volg geantwoord. Die inhoud van die Bybel is vas, God is wie Hy is en dis vas, daar hoef niks weggelaat of bygevoeg te word nie, maar tog bly dit nuut, tog is jy dikwels verstom oor hoe relevant die Bybel vandag is en bly. Hoe werk dit? Ek dink die antwoord lê daarin dat die Here bykans elke dag nuwe dinge aan jou openbaar uit daardie "stokou" Boek. Jy kan 'n teks lees wat jy al 'n honderd keer gelees het, en dis VANDAG vir jou nuut. Wanneer die Here vir jou 'n spesifieke boodskap wil gee, laat Hy nie 'n nuwe "jaarboek" skryf om die Bybel aan te vul nie. Hy gebruik daardie "ou" Boek, en maak dit splinternuut, vir jóú, vir vandag, vir jóú omstandighede. 66 boeke in die Bybel is genoeg, dit dek alles wat gedek moet word, dis allesomvattend, en dit bly waar. Elke dag. Dus, al het jy die Bybel hoeveel keer deurgelees, sal daar elke keer meer inligting en kennis aan jou geopenbaar word, hetsy deur dit net te lees, of ander mense wat die nodige insig het wat dit met jou deel.
As jy nou die Wêreldspektrum ensiklopedieë lees, is dit oud, vervelig, meesal inligting wat nie meer van toepassing is nie, en dus so effe nutteloos. As jy die Bybel lees is dit vars, relevant en het GROOT waarde.
2 Tim. 3:16 "Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel en 'n regte lewenswyse te kweek." ~ Willem Botha, 20/01/2021
Daar is baie vrae in my gemoed. Ek kom egter agter dat ek skuldig voel om my moeilike vrae vir die Here te vra, so asof ek eerder nie as 'n swakkeling wil oorkom nie. Ek het dan soveel geloof, ek glo dan dat die Here altyd in beheer is en ek durf Hom nie bevraagteken nie, maar as ek deesdae na die lewe om my kyk wil wil my kop neig na onsekerheid toe. Ek het vandag nogal so effe geworstel met negatiewe gedagtes en ek wonder hoekom dit voel of my vreugde gesteel word deur een of ander onsigbare vyand. Toe besef ek, ek is ge-"ground", soos 'n vliegtuig. Ek kry nie opgestyg nie en dit voel of my wiele aan die aanloopbaan vassit.
Hier is 'n storie agter die gevliegery, soos in rêrig rêrig. Ek het al vir baie jare, male sonder tal, gedroom ek kan vlieg, regtig meer kere as wat ek kan tel. Soms sou ek my voete oplig en net begin sweef, en as gevare dreig vlieg ek eenvoudig daarvoor weg. Ek het ALTYD gedroom ek is die enigste wat dit kan doen, en almal was altyd verwonderd oor hierdie bonatuurlike vermoë wat ek het. Soms kon ek net in die lug spring en so hoog opstyg as wat ek wil, en dis die mees ongelooflike gevoel van vryheid en oorwinning. Maar tans sit ek op die grond vas, en ek het besef dat daar deesdae te veel onsekerheid in die lug hang, en dis dalk hoekom ek nie 'n aks kan beweeg in my drome nie. Ek verlang so na hierdie heerlike ligte gevoel wat ek gehad het as ek dit droom, maar dit wil net nie gebeur nie.
Vandag het ek myself egter weer herinner aan iets wat iemand eendag vir my gesê het, en ek het die volgende boodskap destyds op Heuning se dagstukkies geplaas. Dit het vandag vir my weer bietjie perspektief gegee, en ek deel dit graag weer met jou.
En tog skyn de son.
Ek loop 'n paar dae gelede een van my kliënte raak en ons praat oor die sukkelende ekonomie en die onsekerheid oor alles wat in die land gebeur en hy sê : Ons Belge het die spreekwoord "En tog skyn de son". Is dit nie waar nie? Ten spyte van alles, hoe moeilik ookal, skyn die son steeds oor ons almal.
Dis soveel te meer waar as ons weet wie ons bron van lig en krag is.
Tog skyn de son... Die Here jou God sal jou pad verlig, die warmte wees in koue tye, Hy sal sorg dat jy nie struikel oor die klippe op die pad nie, Sy warm strale sal jou toevou en jou koester en beskerm. ~ Willem Botha, 18/01/2021
Jy het seker ook die afgelope week of twee baie seënwense ontvang en uitgespreek – (ek nog meer, want ek het boonop nog verjaar ook!). Ons het seënwense oor mekaar uitgespreek vir 'n nuwe jaar, gebede dat die Here sy goedheid en guns en genade oor ons sal uitstort. Ons het dít nou meer as ooit nodig, nie waar nie. Ps. 115:12 is vir my baie kosbaar: "Die Here dink aan ons: Hy seën ... Hy seën dié wat Hom dien, klein en groot". Hy dink aan ons! Dís die seën wat ons nodig het! Nie noodwendig om goeie gawes uit sy hand te ontvang nie, nie noodwendig dat alle slegte goed van ons weerhou sal word nie, nie noodwendig dat ons lewenspad net glad en met rose besaai sal wees nie, nie noodwendig dat ons nie hartseertye sal beleef nie, maar dat ons in Sy gedagtes is. As die Here aan ons dink, weet ek dat ek goeie dinge sal ontvang al verdien ek dit nie nie, weet ek dat niks wat met my gebeur vir Hom 'n verrassing is nie, weet ek dat die hare op my kop getel is, weet ek dat Hy groter is as enige probleem wat mag opduik, weet ek dat Hy my trane sal afdroog, dat Hy my sal regop hou al voel dit of my knieë knak en my voete gly, weet ek dat ek tot alles in staat is, weet ek dat niks my van Sy liefde kan skei nie. Die Here dink aan jou, vriend en Hy seën jou. ~ Wilna Botha, 14/01/2021
Ai, dié Jona was 'n koddige knaap, gaan lees gerus die 4 hoofstukke van Jona. Die Here stuur hom vir 'n taak, hy besluit om weg te vlug van die Here af en beland op 'n skip, waar hy oorboord gegooi word omdat die boot amper in 'n storm vergaan het. Dan stuur die Here 'n vis (ja regtig) wat hom insluk en op die land uitspoeg. Dan doen Hy tóg waarvoor hy gestuur is, die Here red Nineve en dan is Jona kwaad en gaan bou 'n skuiling. Die Here laat 'n komkommerplant opkom wat weer die volgende dag verdroog, en dan wil hy kwansuis eerder sterf. Hy is kwaad, g'n mens weet hoe hoekom nie, die Here weet ook nie, aldus hoofstuk 4. Maar vroeër, in Jona 2, nadat die Here hom gered het, besing Hy die Here se eer met 'n wonderlike loflied.
Jona 2:2 - 10 Toe bid Jona daar binne-in die vis tot die Here sy God. Jona het gesê: "In my nood het ek tot die Here geroep, en Hy het my gebed verhoor. Diep in die doderyk het ek hulp gevra, en U, Here, het my gehoor. U het my die diepte in gegooi, diep in die see, en die watermassa het my omring. U het golf na golf oor my laat gaan. Ek het gedink ek het uit u gesig verdwyn, maar tog sal ek weer u heilige tempel aanskou. Die waters het my toegevou, die groot water het my omring, seegras was om my kop gedraai. Ek het afgesak tot by die fondamente van die berge, die aarde het my vir altyd toegesluit.
Maar U, Here my God, het my van die dood gered. Toe ek wou vergaan, het ek aan die Here gedink, en my gebed het by U gekom, in u heilige tempel. Dié wat op nuttelose afgode vertrou, verlaat Hom wat liefde aan hulle betoon. Terwyl ek 'n loflied sing, wil ek aan U 'n offer bring; wat ek beloof het, sal ek doen. Hulp kom net van die Here af. Toe beveel die Here die vis, en hy het vir Jona op die vasteland uitgespoeg."
Maar o wee, in hoofstuk 4 is hy kwaad, soos ek soms, en dalk jy ook.
Ja Jona, skuif bietjie op man, ek soek ook 'n sitplek onder daai plant, want ek is ook lus vir kla. Skuif ver op man, ons is baie wat moet sit kry langs jou. Ek en 'n klompie vriende, nee, ons hele dorp, nee nee skuif verder, ons hele land moet in. Nee Jona NÓG, ons hele wêreld soek 'n kla-plekkie!
Ai, eendag is die Here SO goed, en die volgende dag stel Hy teleur. Die Here red ons vandag van iets erg, ons is baie bly, more is dit vergete, dan kla ons.
Op die oomblik hang daar so 'n swaar donker kombers oor ons, almal is onseker, vele mense is ongelukkig, daar is min vreugde in die lug, die jaar lyk nie te goed nie, en "doom and gloom" is aan die orde van die dag. Nou klink hierdie storie van Jona nogal bekend. Verlede jaar, wat nie 'n goeie jaar was vir baie mense nie, het die Here ons bygestaan, wonderwerke het gebeur en ons was vreeslik dankbaar vir die genade van 2020, maar nou sit ons weer soos Jona onder daai komkommerplant. En kla! Ja ek ook. En net soos Jona, vergeet ons dat die Here die spreekwoordelike vis vir ons gestuur het om ons te red. Hoe jammer is dit dat ons geheue so kort is! Hoe sleg is dit nie dat ons die Here STEEDS nie ten volle vertrou nie. Sy "track record" is so goed, Sy uitkoms so getrou, en ja selfs toe die ergste gebeur, het Hy 'n komkommerplant laat opkom waaronder ons kon skuil. Die komkommerplant gaan dalk verdroog, dan kom daar 'n nuwe een op, dit was nog altyd so. Kom ons onthou die tye onder op die seebodem, kom ons onthou die wonderwerke, en kom ons loof Hom en vertrou Hom. Volgende jaar het sy eie woestyne, en die jare daarop ook, maar daar sal altyd komkommerplante wees. Daar was nog altyd. Wie anders as die Here kan SO vertrou word? ~ Willem Botha, 13/01/2021
Aangesien dit my eerste Heuning-skrywe is vir 2021, wil ek darem ook net vir almal 'n mooi jaar toebid en vars genade en nuwe hoop vir ons almal vra by die Here. Aan die einde van 2020 het ek baie mense se nabetragting en terugskouing oor die jaar gesien en gehoor en dit was deurspek met woorde soos: vreemd, uitdagend, veeleisend, vreesaanjaend, moeilik, onstuimig, teleurstellend ens. Ons sou graag daai woorde in 2020 wou agterlaat nè, maar realisties gesproke weet ons hulle gaan ongelukkig saam in 2021 in. Ek het my voorgeneem om egter nie toe te laat dat daai negatiewe, vrees-woorde my gaan beheer in 2021 nie, daarom het ek vir my 4 nuwe woorde gekies om my te help positief bly, my gedagtes te fokus op dié Een wat groter, sterker en beter is as enige iets, om my hulp te soek by dié Een wat alles ten goede sal laat meewerk. My 2021 woorde is: gerus, tevrede, vasberade, aanpasbaar. GERUS: As Jesus in Matt. 11:28 sê kom na My toe, Ek gee rus, dan weet ek ek kan as't ware terugleun in sy arms vanwaar ek kan asemskep en dinge in perspektief kan sien. Die woord sê julle krag lê in stil wees en vertroue hê (sien Jes. 30:15) en dis presies wat ek wil doen – nie arms swaai en hard skree en protesteer oor die omstandighede nie, maar stilweg bid en hoop en vertrou. Wees stil en weet... TEVREDE: Ek gaan werk daaraan om tevrede te wees met dít wat die Here vir my uitgemeet het – hetsy goed of sleg, maklik of moeilik, want wanneer ek tevrede is, sal Sý vrede oor my hart en gedagtes kom waghou. "En die vrede van God wat alle verstand te bowe gaan, sal oor julle harte en gedagtes die wag hou in Christus Jesus." (Fil. 4:7) VASBERADE: Ek hoor dat die Here vir my sê, soos vir Josua: Wees sterk, wees vasberade. Moenie skrik nie, moenie bang wees nie, want Ek, die Here jou God, is by jou oral waar jy gaan. (Jos. 1:9) Ek sal die groter prentjie, die wenpaal voor oë hou en vasbyt en deurdruk. Ek sal die Here se hand vashou en vasstaan. AANPASBAAR: Ek gaan bereid wees om aanpasbaar en buigsaam te wees. As dinge gebeur waaraan ek niks kan doen nie, sal ek berus en aanvaar. As dinge anders verloop as wat ek gehoop en gedroom en beplan het, sal ek my verwagting aanpas, sal ek my doelwitte op ys sit en kyk of die Here nie dalk vir my 'n hoër plan, 'n dieper doel, 'n nuwe droom het nie. "Kyk, Ek gaan iets nuuts doen, dit staan op die punt om te gebeur, julle kan dit al sien kom; Ek maak in die woestyn 'n pad, Ek laat in die droë wêreld riviere ontspring." (Jes. 43:19) Dis dag 12 van die nuwe jaar en ek het alreeds gesukkel met my vier woorde, maar hulle staan hier op my bordjie voor my – hulle herinner my en ek sal aanhou probeer ... ~ Wilna Botha, 12/01/2021
Hy is orals, absoluut orals, hy skuil in jou huis, in jou kamer, in die televisie, die fliek, in jou langspeelplate, hy kom maak selfs 'n draai by jou daar waar jy in die kerk sit, hy skuil in dinge wat jy op jou mure hang, selfs in 'n lappie wat jou oumagrootjie gehekel het in die jaar toet. Deesdae skuil hy selfs in selfoontegnologie, in 'n spuitnaald met entstof, en ja blykbaar ook in karate.
Nou ja, jy is seker net so verward oor hierdie goed soos ek. Ek praat natuurlik van die bose, ook genoem die duiwel en natuurlik sy mees bekende en gevreesde naam: Satan.
Ek voel egter om my stelling anders te fraseer. Jy sal hom oral kry waar jy hom soek. Hy sal vir jou 'n werklikheid word daar waar jy hom vrees. Die volgende teks is baie bekend, en natuurlik ook baie waar want dit staan in die Bybel. Jip, hy is inderdaad gevaarlik.
1 Pet. 5:8 "Wees nugter, wees wakker! Julle vyand, die duiwel, loop rond soos 'n brullende leeu, op soek na iemand om te verslind."
Maar dis 'n nuwe jaar. Gun my egter gou die geleentheid om myself in die rede te val en effe af te dwaal van my punt af. Hierdie jaar skop af met geweldige onsekerheid en dit gaan definitief gepaard gaan met vrees vir die onbekende, en natuurlik ook vir die meer onlangse, nuwe, aaklige bekende. En soos die mens nou maar is probeer ons sin maak van hierdie nuwe kalant in ons midde. Nou gebeur daar snaakse dinge, sommige ontken dit, sommige verval in samesweringsteorieë, sommige aanvaar dit as deel van die samelewing, en dan is daar diegene wat die duiwel ook in hierdie dinge soek, en hom selfs daar kry.
Vriend, in hierdie tye, in hierdie jaar, wil ek my oë gerig hou op Jesus, Hy wat die bose oorwin het, wat steeds die wêreld met al die goed én sleg in Sy hand hou. Ek aanvaar dat God my teen hierdie virus kan beskerm, maar ek aanvaar ook dat Sy kinders daarvan kan omkom, soos 'n vriend van my verlede week. 'n Uitgesproke, wedergebore Christen.
Terug na die duiwel toe. Ek gaan myself telkens herinner dat Jesus hom klaar oorwin het aan die kruis, en ek gaan hom ook daaraan herinner. Ek gaan myself herinner dat geen aardse "merk", wat deur die mens geskep is (inenting?) die merk wat God op my plaas kan vernietig nie. Ek en jy is deur die Here in ons harte gemerk as Sy eiendom, en ek staan daarop in hierdie jaar. Hoe erg probeer die duiwel ons nie met vrees oorrompel nie! Hoe hard werk hy nie aan sy "copycat" tegniek nie! Lees weer daardie eerste teks, hy loop rond SOOS 'n brullende leeu, maar Jesus IS die Leeu van Juda.
Openb. 5:5 Toe sê een van die ouderlinge vir my: "Moenie huil nie. Kyk, die Leeu uit die stam van Juda, die Afstammeling van Dawid, het die oorwinning behaal en kan die boek met die sewe seëls oopmaak."
Ek weet nie of ek of my familie hierdie jaar gaan deursien nie, maar ek stap hierdie pad saam met die Here. Ek distansieer my van al die sinnelose gekwetter wat die rondte doen, en fokus eerder op Hom. Die Bybel is baie kragtiger as Facebook en ander sosiale media. Dis baie beter leesstof, gebaseer op feite en die Outeur is altyd in beheer.